Jasovský, Ján, predseda Najvyššieho kontrolného úradu SR (2012-06-22):
Vážená pani podpredsedníčka Národnej rady, vážené pani poslankyne, vážení páni poslanci, reagovať mi treba a patrí. Aký je trend, bola otázka, som povedal v prehreškoch samospráva – štátna správa. Treba povedať, že tie trendy sú asi rovnaké. To, čo sa neplní v samospráve, to sa neplní v štátnej správe. Za najväčší problém, o ktorom som hovoril aj počas možnosti ešte byť na zasadnutí predchádzajúcej vlády, je vnútorný kontrolný systém. Nie je vždy funkčný ani v štátnej správe a veľmi slabo je funkčný v samospráve. Ak jeden kontrolór pracuje pre desať obcí a má tam nejaký maličký úväzok a nemá právnické, nemá ekonomické vzdelanie, prakticky vnútorné kontrolné systémy sú veľmi biedne. Čiže upozorňujem na to, čo považujem za najväčší problém. Akosi sa vo výzvach politikov často objavuje, že pošlime tam Najvyšší kontrolný úrad, ale zabúda sa, že predtým tam ešte existujú vnútorné kontrolné systémy všetkých ministerstiev, všetkých ústredných orgánov, kompletnej samosprávy. Tá povinnosť toho kontrolóra tam je a mala by teda existovať. Problém je snáď v tom, že veľmi ľahko sa povie, nech ide Najvyšší kontrolný úrad, ale Najvyšší kontrolný úrad je viazaný zákonom. Mal by to byť úrad, ktorý je naozaj vo svojej činnosti samostatný. Možno, pýtali ste sa, či má pracovisko dosť... A teda ešte dopoviem problémy – verejné obstarávanie, problémy finančné, ja neviem účtovníctvo a ďalšie a ďalšie. V podstate sú rovnaké aj v štátnej správe, aj v samospráve. Treba povedať, že Najvyšší kontrolný úrad má kontrolovať okolo deväť až desať tisíc subjektov. A to je teda pôda pre to, aby som odpovedal, či má dosť ľudí. Ak sa pozrieme, aké objemy zdrojov kontroluje Najvyšší kontrolný úrad, ak si pozrieme na druhej strane jeho rozpočet, ktorý je niečo cez 7 mil. eur, ja by som kľudne pristúpil na to, aby Najvyšší kontrolný úrad mal ďaleko viacej pracovníkov, ako ich má dnes. Aj keď som hrdý na to, že sme za posledné roky, a vďaka tomuto parlamentu a predchádzajúcemu parlamentu, vytvorili osem expozitúr v rámci Slovenska. Na každej pracuje dvadsať kontrolórov, to znamená, stošesťdesiat kontrolórov je vonku v teréne. A my sme úžasne ušetrili na tom, že ľudia z Bratislavy necestujú napríklad do Košíc, do Prešova, ale expozitúry v tom danom meste robia kontrolu nielen samosprávy, ale aj štátnej správy. Takže kontrolórov nie je nikdy dosť. A bola tu otázka na voľbu predsedu Najvyššieho kontrolného úradu. Ja sa musím pripojiť k tomu, že tá voľba bude vždy poznačená politikou, tak ako to bolo hovorené v predchádzajúcom vystúpení pri odvolávaní generálnej riaditeľky Zemkovej, ktorej sme mimochodom dali jeden úžasný materiál, pretože sme končili kontrolu v Slovenskej televízii práve v čase, keď ona nastupovala. Dali sme jej jeden úžasný návod do ruky, ako môže dať do poriadku Slovenskú televíziu. A myslím si, že časť toho materiálu aj použila. Je vždy problém, aby tu nebol politik, pretože vždy hovorí parlament. A parlament sú politici. To si nemusíme k tomu nič hovoriť. Ale ja osobne by som si prial, aj keď predseda Najvyššieho kontrolného úradu má dve sedemročné obdobia, mne skončilo moje obdobie 9. februára, čiže hodne nadsluhujem, keďže nie som volený a nemá ma kto navrhnúť vzhľadom k tomu, že sa necítim v túto chvíľu ako opozičný, ale ani ako koaličný kandidát, mohlo by byť, tá voľba ešte na ďalších sedem rokov. Budete si navrhovať a navrhujete si svojho kandidáta. Ak dovolíte, ja asi poviem len to, že začínal som svoju kariéru ako posledný mechanik a prešiel som na spojoch všetkými funkciami od námestníkov, krajského riaditeľa až po pozíciu generálneho riaditeľa Slovenskej pošty, kedy pošta dosiahla prvýkrát v živote zisk, a vtedy boli tarify úplne iné, ako sú dnes. Dostal som sa až na pozíciu ministra. Čiže s obrovskými skúsenosťami som išiel na Najvyšší kontrolný úrad. A len chcem zakončiť svoje vystúpenie, že tento úrad považujem za ťažšie riadenie, ako keď som riadil ministerstvo dopravy, pôšt a telekomunikácií, čo v tom období bolo štyridsaťtisíc pracovníkov. Tu je tristo, ale tá problematika je tu oveľa ťažšia. Čiže ja len držím palce pri voľbe ďalšieho kandidáta. Ešte raz ďakujem za možnosť vystúpiť.